b'\n_START_ARTICLE_\nInitsieerimisreaktsioon\n_START_PARAGRAPH_\nInitsieerimisreaktsioon ehk keemilise reaktsiooni initsieerimine on esmane keemiline reaktsioon, mis reaktsiooni keskkonnas moodustab aktiivsed osakesed. Tavaliselt initsieerimisreaktsioonis genereeritakse stabiilsest molekulist aktiivne intermediaat, mis alustab edasist reaktsiooni. Enamasti aktiivsed intermediaadid panevad aluse reaktsioonide ahelale (ahelreaktsioonile).\n_START_SECTION_\nPol\xc3\xbcmerisatsiooni initsiaator vs katal\xc3\xbcsaator\n_START_PARAGRAPH_\nAineid, mis monomeeri keskkonnas moodustavad aktiivseid osakesi ja alustavad ahela kasvu reaktsiooni, nimetatakse initsiaatoriteks v\xc3\xb5i katal\xc3\xbcsaatoriteks._NEWLINE_Radikaalpol\xc3\xbcmerisatsiooni initsiaatoriteks on ained, mis kergesti moodustavad vabu radikaale. Iga moodustunud radikaal v\xc3\xb5ib \xc3\xbchineda monomeeri molekuliga ja alustada \xc3\xbcht reaktsiooniahelat, seega \xc3\xbcht pol\xc3\xbcmeerset molekuli. Seejuures initsiaatoriks olnud osake j\xc3\xa4\xc3\xa4b seotuks ahela \xe2\x80\x9ealgusega\xe2\x80\x9d ja ei osale j\xc3\xa4rgnevates reaktsioonietappides. Initsiaator reaktsiooni k\xc3\xa4igus kasutatakse \xc3\xa4ra p\xc3\xb6\xc3\xb6rdumatult,kuid selle asemele tekib uus aktiivne radikaal._NEWLINE_Ioonse pol\xc3\xbcmerisatsiooni katal\xc3\xbcsaatoriteks on ained, mis reaktsiooni keskkonnas moodustavad ioonipaare v\xc3\xb5i oluliselt polariseeritud komplekse, mis alustavad pol\xc3\xbcmerisatsiooniahelat. Need ioonipaarid v\xc3\xb5i polaarsed molekulid (erinevalt vabadest radikaalidest) osalevad igas j\xc3\xa4rgnevas ahela kasvu etapis, s.t. elementaarreaktsioonis j\xc3\xa4rgmise monomeeri molekuliga. Katal\xc3\xbcsaatorit protsessi k\xc3\xa4igus \xc3\xa4ra ei kasutata ja see regenereerub.'